TROJE ubijenih na ulici, propucan auto koji je bio u prolazu i masovna podrška ubojici. Epilog je to ubilačkog pohoda mladića koji je kalašnjikovom ubio trojicu, ispalivši pritom 36 metaka.

U Splitu se još život nije vratio u normalu, a razlog za to nije samo to što je riječ o iznimno brutalnom, i to trostrukom ubojstvu. Razlog leži i u tome što je ovo samo posljednji i najbrutalniji zločin u gradu u kojem je zavladalo bezakonje.

U tom smislu valja promatrati i masovnu podršku ubojici, koja je doduše itekako šira od Splita, no na primjeru Splita možda najbolje možemo vidjeti njene uzroke. Ta je podrška ubojici s jedne strane zastrašujuća, no može se razumjeti odakle dolazi.

>> Ubojica iz Splita dobio jakog odvjetnika, angažirala ga grupa s Fejsa

A dolazi od toga da je kriminal postao pravilo, a počinitelji se ili potpuno toleriraju ili ostanu bez pravedne kazne, u što su se Splićani itekako navikli gledati. Split je grad u kojem se pale automobili i kontejneri, Split je grad u kojem je osvanulo na stotine grafita u kojima se želi smrt Srbima, novinarima, policiji i kome sve ne. Split je grad u kojem su, nije tome prošla ni godina dana, na rivi šipkama napadnuti srpski vaterpolisti. Grad je to odakle je došla većina napadača na Srbe kod Knina.

Opara i policija tvrde da je Split siguran, a ljude se na ulicama ubija, izbada i premlaćuje, žrtve često i turisti

No i zapaljeni automobili, a posebno kontejneri, kojih je samo na Badnjak zapaljeno desetak, ili pak grafiti, izgledaju potpuno benigno u usporedbi s nasilnim zločinima kojih se u proteklih godinu dana u gradu od niti 200 tisuća stanovnika dogodilo na desetke. U Splitu su u posljednjih godinu dana ljudi na ulici ubijeni, izbodeni, premlaćeni.

>> Iskusni kriminalist o ubojstvu u Splitu: "Evo zašto se to ne događa u Zagrebu"

Istovremeno i policija i splitski gradonačelnik Andro Krstulović Opara tvrde da je Split siguran grad. Opara je to ustvrdio na današnjoj presici. Opara je i u rujnu tvrdio da je Split siguran grad, nakon serije nasilnih napada među kojima je i napad tijekom kojeg je izbodeno četvero ljudi u splitskom klubu, jedna je djevojka pretučena na ulazu u klub, a jedan je turist izboden na plaži. Tada je to tvrdila i policija pravdajući to statistikom do 2018. godine (?!).

"Bez problema možemo šetati, to je izoliran događaj", još je jednom ponovio danas Opara ignorirajući činjenicu da se u posljednjih godinu dana dogodilo više napada upravo na ljude koji su šetali Splitom, a žrtve nasilja su u značajnom broju bili turisti.

Obračuni kriminalnih bandi

U značajnom broju žrtve nasilja bili su turisti, a u nasilne zločine nerijetko su bili uključeni dileri koji su evidentno postali veliki problem Splita. U Splitu se osim napada na turiste odvijaju i obračuni kriminalnih skupina od kojih je najjače odjeknulo propucavanje nakon kojeg je na ulici ostao ležati splitski kriminalac Marko Bekavac. On se u svibnju 2018. u kafiću Clo sukobio s Ivanom Giljanovićem koji ga je potom ranio hicima iz pištolja, a Bekavac je onda krvav puzao na ulici i ostao ležati nasred ceste, a u pomoć su mu priskočili prolaznici. Na suđenju koje se održavalo ranije ove godine Bekavac i Giljanović su plakali, grlili se i ljubili. Bekavac je krajem prošle godine ponovno uhićen zbog droge.

Valja se prisjetiti i brutalnog ubojstva 34-godišnjeg dilera Ante Prnjaka kojeg je, također 2018. godine, s 14 metaka iz automatske smaknuo 27-godišnji Liridon Berisha na splitskom TTTS-u kamo ga je i doveo autom. Prnjak prije smrti okrutno mučen, pisali su mediji.

Brutalna likvidacija u kriminalnom miljeu dogodila se i prije samo dva mjeseca, početkom studenog, samo dvadesetak kilometara od Splita, u Omišu. Tada je ubojica na motoru likvidirao 38-godišnjeg Karmelina Fistanića koji je s djevojkom sjedio u autu. Početkom prosinca zbog ubojstva su uhićeni 47-godišnji Stepan Ringwald iz Šibenika, 34-godišnji Jerko Pirić iz Splita i 46-godišnji Vlado Zolota iz Omiša. Za Ringwalda se sumnja da je bio hladnokrvni ubojica na motoru.

No i bez ove egzekucije u nedalekom Omišu, u Splitu se u samo godini dana dogodilo 30-ak nasilnih zločina. Izdvajamo stoga najgore slučajeve koji su se u Splitu dogodili u posljednjih godinu dana. Oni jasno pokazuju zašto ljudi ne vjeruju u institucije i koliko je stanje u Splitu izmaklo kontroli.

Ubio trojicu kalašnjikovom na ulici u centru Splita, propucao i auto koji je slučajno prolazio

Filip Zavadlav u subotu je iz kalašnjikova ubio trojicu u samom centru Splita, u Ulici Šperun i u Radmilovićevoj ulici. Ispalio je 36 metaka. Dva su muškarca umrla na licu mjesta, a treći je umro nešto kasnije u bolnici. Na motoru je, prema informacijama koje su se dosad pojavile, ubio pogrešnu osobu jer su osoba koju je navodno želio ubiti i drugi muškarac zamijenili motore. Policija je 2 sata i 45 minuta nakon ubojstva u Splitu uhitila 25-godišnjeg Zavadlava i protiv njega podnijela kaznenu prijavu zbog trostrukog ubojstva i općeopasne radnje te je u nedjelju predvečer odveden pritvorskom nadzorniku. Naime, Zavadlav je nekontrolirano pucajući iz kalašnjikova pogodio i automobil u kojem je bilo četvero ljudi.

DORH je objavio da je motiv bezobzirna osveta, a navodno je riječ o osveti dilerima koji su prijetili bratu ubojice. Policija je u nedjelju za vrijeme pretrage u stanu jedne od žrtava pronašla 135 grama kokaina, a oko 18 sati pronađena je i automatska puška kojom su ubijena trojica mladića. Na konferenciji za medije iz policije su kazali da je Zavadlav iz puške ispalio 36 metaka i oštetio dva vozila, a u jednom od tih automobila bile su i tri osobe koje nisu bile meta napada.

Ubojica je nakon ubilačkog pohoda nonšalatno s kalašnjikovim u rukama hodao ulicama u središtu Splita, usput se i presvukao pa došetao do kafića gdje ga je tri sata nakon trostrukog ubojstva uhitila policija.

Djevojka noć prije Badnjaka u bolnicu došla s teškom ozljedom uha, zadobila ju je u fizičkom sukobu

Tijekom noći uoči Badnjaka u splitskoj bolnici pružena je liječnička pomoć 28-godišnjakinji koja je došla s teškom ozljedom uha. Djevojka je ozlijeđena u fizičkom sukobu s njoj poznatom osobom na području Splita, objavila je policija naznačujući kako je kriminalističko istraživanje u tijeku.

Brutalni napad na 63-godišnjaka u splitskom Varošu

Nekoliko dana ranije, 18. prosinca dogodio se brutalni napad u splitskom Varošu. Jednog muškarca napale su tri nepoznate osobe te mu metalnim šipkama zadale teške ozljede. Radi se o 63-godišnjem O.V. koji je napadnut ispred lifta kada je izašao iz stana. U napadu su mu teško ozlijeđene obje noge i gornji dio tijela i operiran je u bolnici.

Pucalo se na splitskog dilera

Također, početkom studenog u Splitu se na ulici pucalo na jednog splitskog dilera. Policija je dobila dojavu da u Rendićevoj ulici kod stambenog bloka netko puca iz vatrenog oružja. Prema neslužbenim informacijama, pucao je muškarac na motoru, a meta mu je bio poznati splitski diler Dean M.

Mladoj Britanki slomio nos u centru Splita

Krajem listopada netko je mladoj Britanki slomio nos u centru Splita. Napad se dogodio u ugostiteljskom objektu u Kružićevoj ulici u Splitu. 20-godišnja državljanka Velike Britanije zadobila je frakturu nosa.

Diler bježao iz bolnice, policija pucala da ga zaustavi

Nekoliko dana ranije, splitski je diler bježao iz bolnice. Diler koji je uhićen s 1,4 kilograma speeda žalio se na bolove zbog čega je iz pritvorske jedinice doveden u splitsku bolnicu. Na bolničkom je hodniku odgurnuo policajca i dao se u bijeg. Krenuli su za njim, a da bi ga zaustavili, pucali su u zrak.

Na ulici pretučen 58-godišnji muškarac

Posljednjeg dana rujna u popodnevnim satima u Splitu je pretučen 58-godišnji muškarac. Pružena mu je liječnička pomoć i konstatirana teška tjelesna ozljeda noge.

Ženi splitskog dilera prijetili pištoljima pa joj ukrali auto

Sredinom rujna nasred ulice na splitskim Brdima dvojica su iz automobila izbacili Petru Rašidagić, prijeteći joj pištoljima. Rašidagić je ostala bez svog Scenica, a policija traga za lopovima. Riječ je o supruzi Damira Rašidagića koji je nedavno uhvaćen s većom količinom droge i oružja te je smješten u zatvor na Bilice te bivšoj djevojci Jakše Cvitanovića Cvika, osuđenog za dilanje droge i organiziranje zločinačke skupine na Korčuli.

Rašidagić je svjedočila protiv Cvika, a njemu su sudili zbog toga što joj je prijetio i tražio da povuče svoj iskaz. Auto su joj ukrali nedaleko od kuće.

Napadnuta i pretučena tri maloljetnika, jedan teže ozlijeđen

Desetak dana ranije u Splitu su na ulici, pola sata iza ponoći, napadnuta tri maloljetnika od skupine mlađih muških osoba.

Ozlijeđenim maloljetnicima pružena je liječnička pomoć. Dvojici su utvrđene lakše tjelesne ozljede, dok je jednome utvrđena teška tjelesna ozljeda u predjelu glave zbog čega je zadržan u bolnici.

Muškarac teško ozlijedio ženu

Krajem kolovoza splitska je policija uhitila 37-godišnjeg muškarca koji je nanio teške tjelesne ozljede 40-godišnjakinji te se nad njim provodi kriminalističko istraživanje. Ženu je napao jučer u stanu na splitskom području. Pružena joj je liječnička pomoć te je konstatirano da se radi o teškim tjelesnim ozljedama.

Mladić s propucanom rukom ušetao na Hitnu

Nekoliko dana ranije 29-godišnji je muškarac oko 5:30 sati ušetao na Hitni kirurški prijem u KBC-u Split s prostrjelnom ranom na ruci.

Diler autom ubio 70-godišnju pješakinju

Kao iznimku na ovoj listi navodimo i jednu prometnu nesreću. Navodimo je stoga što je 70-godišnju pješakinju autom, pri sudaru s drugim autom, usmrtio poznati splitski diler. On je ranije osuđivan zbog preprodaje dva i pol kilograma marihuane, a poznat je i po brzoj vožnji. Uhićen je početkom 2013. godine nakon što je sa sudionikom bježao policiji u vozilu, a tada su projurili kroz crveno i oborili pješakinju.

Prebijeni tamnoputi turisti, kreteni im vikali da su majmuni i trčali za njima

Početkom kolovoza je u Splitu napadnuta grupa tamnoputih turista. Svjedoci su vidjeli kako za njima trči desetak napadača u crnim majicama. Vikali su im da su majmuni te ih gađali bocama. Jednom je napadnutom turistu pozlilo i odveden je u bolnicu na pregled.

Slomio nos mladoj Norvežanki kako bi prije nje ušao u taksi

Posljednjeg dana srpnja u ranim jutarnjim satima mlada je Norvežanka (20) zadobila teške tjelesne ozljede pri pokušaju ulaska u taksi u Splitu. Muškarac je odgurnuo mladu Norvežanku te je udario kako bi u taksi ušao prije nje. Napadnuta djevojka je potom zatražila liječniku pomoć prilikom koje joj je utvrđena teška tjelesna ozljeda u vidu frakture nosa.

Odgrizao uho francuskom turistu jer mu je pogledao curu

Samo dva dana ranije u Sinjskoj ulici u samom centru Splita muškarac je fizički napao mlađeg francuskog turista i odgrizao mu uho jer mu je "krivo pogledao djevojku". Tijekom napada odgrizao mu je pola uha, koje su djelatnici obližnjeg noćnog kluba stavili na led do dolaska hitne pomoći. Rana je bila takva da mladom Francuzu u bolnici nisu mogli zašiti komad uha koji mu je odgrizao muškarac.

"Sjedio je ispred bolnice s komadom uha u čaši i plakao", kazao je izvor iz bolnice.

Tekst se nastavlja ispod oglasa

Francuski turist izboden nožem na plaži

U srpnju, također usred turističke sezone, na splitskoj plaži Bačvice izboden je francuski turist. 31-godišnji Francuz se oko pet sati sa svojim 24-godišnjim prijateljem i sunarodnjakom kupao na Bačvicama kada je opazio nepoznatog muškarca kako im pretura po stvarima.

Kako bi ga spriječio da im nešto ukrade, 31-godišnjak je izašao iz mora, no tada mu je nepoznati muškarac zadao ubodnu ranu u prsa.

O događaju je policiju izvijestila liječnička ekipa Hitnog kirurškog prijema KBC-a Split gdje je ozlijeđeni Francuz zatražio liječničku pomoć.

Kreten divljački pretukao djevojku u predvorju splitskog kluba, razbio joj glavu

Muškarac je divljački pretukao 20-godišnju djevojku ispred kluba u Splitu. Djevojka je bila u predvorju noćnog kluba Central. U jednom trenutku joj je prišao muškarac i uhvatio je za stražnjicu. Odgurnula ga je, nakon čega ju je udario šakom u glavu. Pala je na pod, a kreten ju je još nekoliko puta dok leži na podu udarao nogama i rukama.

Primljena je u splitsku bolnicu s teškim ozljedama glave, višestrukim prijelomima vilice i teškim ozljedama oka te je operirana. Kako se doznalo, prebio ju je Toni V., bivši juniorski boksački prvak u WBC kategoriji koji je navodno u klubu bio u svojstvu redara.

U klubu izbodeno četvero ljudi

Dan prije nego što je djevojka pretučena u splitskom je klubu izbodeno četvero ljudi. Izbo ih je muškarac, a među izbodenima je bio i pripadnik interventne policije koji nije bio na dužnosti, a navodno je redario u klubu. 49-godišnji interventni policajac je teško ozlijeđen, a dvojica hrvatskih državljana u dobi od 36 i 37 godina te 23-godišnji državljanin Australije su lakše ozlijeđeni, kao i 42-godišnji napadač nad kojim su policajci morali upotrijebiti suzavac pri uhićenju.

Pretučen švedski turist, napali su ga u noći kad se odvojio od prijatelja

U srpnju je napadnut i švedski turist. On je teže ozlijeđen kad su ga na ulici fizički napale njemu nepoznate osobe, no nije zadržan na bolničkom liječenju, izvijestila je splitska policija.

Policiji je ispričao da su ga tu noć oko tri sata u centru Splita napale nepoznate osobe nakon što se odvojio od prijatelja s kojima je posjećivao ugostiteljske objekte.

Taksisti koji mlate i prijete

Index je tijekom ljeta otkrio i da u Splitu postoji banda taksista koja dogovara premlaćivanja, premlaćuje i prijeti. Fizički su napadali najčešće konkurenciju, ali i turiste, a sve su dogovarali preko telefona i WhatsApp grupa. Objavili smo snimke na kojima dogovaraju premlaćivanja i priznaju prethodna premlaćivanja te prijete. Jedan od taksista je završio i u istražnom zatvoru jer je mlađeg kolegu bacio na pod, gurao mu prste u oči i prijetio da će ga "je*ati u šu*ak".

Objavili smo tada i fotografiju jednog fizičkog napada u režiji ove grupe.

Ubijen muškarac, izbo ga je muškarac koji je prije pet dana uhićen u Kninu

Krajem lipnja u Splitu je ubijen muškarac. 53-godišnjeg Vedrana Marendića izbo je 38-godišnji Željko Melvan. On je nakon verbalne rasprave pljunuo Marendića, odrezao mu komad kose i udarao ga drškom noža po glavi te ga je tri puta nožem ubo po nogama i tijelu, a koban je bio ubod u prsa. Od posljedica ozljeda 53-godišnji Marendić je nakon nekoliko dana preminuo u splitskoj bolnici. Policija je Melvana uhitila prije pet dana, nakon više od pet mjeseci bijega, u Kninu.

Zanimljivo je i da oružje ubojstva, krvavi nož, nije pronašla policija tijekom obavljanja očevida iako su nakon ubojstva naveli da su “poduzeli mjere prvog zahvata, u cilju osiguranja mjesta događaja, prikupljanja informacija i osiguranja dokaza kaznenog djela”. Odbačeni je krvavi nož, umjesto policije, tri dana kasnije pronašao jedan građanin. Nož je bio odbačen u vrtu. Zanimljivo je i to da je ubijenom 53-godišnjaku nekoliko mjeseci prije nego što je ubijen zapaljen auto molotovljevim koktelom.

Muškarac na ulici tukao djevojku, udarao je i bacio na pod

U lipnju je na ulici muškarac pretukao djevojku. Policija je utvrdila da je muškarac ženu napao verbalno, zatim i fizički, a žena muškarca isključivo verbalno, no prijavili su ga samo za prekršaj - za osobito drsko ponašanje iz čl. 6. Zakona o prekršajima protiv javnog reda i mira, a djevojku za narušavanje javnog reda i mira iz članka 13.

Svjedoci su vidjeli da je muškarac udarao djevojku. “Vidio sam muškarca koji je fizički napao djevojku, zadao joj nekoliko udaraca od kojih je pala na pod. Pozornost mi je privukla njena vriska i glasno zapomaganje. Jedno vozilo se zaustavilo kada su vidjeli djevojku na podu, a putnici su izašli i nedugo zatim pozvali policiju. Policija je ubrzo stigla i odvela ih oboje službenim automobilima", kaže jedan svjedok.

Pretukao letvom troje ljudi zbog parkinga, među njima i trudnicu

Sredinom lipnja u Splitu se dogodio još jedan brutalan napad. 66-godišnjak je drvenom letvom pretukao tri osobe, među kojima je bila i trudnica, a sve se odvijalo pred dvoje djece.

Svi su prevezeni u bolnicu, a pregledom je utvrđeno da svi imaju prijelome kostiju ruke, šake ili prstiju. 61-godišnjaku je utvrđena teška ozljeda u vidu prijeloma prsta ruke, 59-godišnjakinji prijelom kosti šake i 33-godišnjakinji prijelom ruke, dok su 66-godišnjaku utvrđene lakše tjelesne ozljede u vidu podljeva.

Usred Splita napadnut osnivač Dnevne doze splitskog nereda, gađali ga kamenjem

U svibnju je usred Splita napadnut Bojan Ivošević, jedan od osnivača Facebook stranice i građanske inicijative Dnevna doza splitskog nereda. Napadnut je na dodjeli satirične nagrade "Zlatni kurac". Napao ga je dobitnik nagrade "Zlatni kurac" Ante Tonković sa suprugom i sinom. Upali su na dodjelu nagrade i počeli kamenjem gađati Ivoševića. Trčali su za njim i prijetili mu. Sve je kulminiralo verbalnim sukobom i dolaskom policije.

Tonković je inače vlasnik tvrtke Akceleracija, poznate po postavljanju oglasnih panoa na rasvjetne stupove i postavljanju kanti u centru grada za mandata gradonačelnika Ive Baldasara.

Susjeda upucao u trbuh

U obračunu vatrenim oružjem u sredinom svibnja na stubištu zgrade u Mosećkoj uici na splitskom predjelu Kman ranjen je 38-godišnji Leo Krstulović. Nekoliko sati kasnije s lisičinama na rukama iz zgrade je izveden P.Ć koji je susjeda ranio metkom u trbuh. Ranjavanje se dogodilo oko 14,40 sati, a P. Ć. se predao nedugo nakon dolaska policije. Prvo je s prozora pregovarao o predaji jer se bojao za svoj život, a kada mu je obećano kako ga neće smaknuti mirno se dao u ruke policiji. U subotu poslijepodne propucani Leo Krstulović je bio na operacijskom stolu te se službeno još nije znala težina ozlijeda.

Iz PU splitsko-dalmatinske saznajemo kako su po prijavama stanara zgrade na splitskom Kmanu postupali već ranije, pogotovo zadnjih godinu dana i sukladno utvrđenom poduzimali prijave nadležnom sudu. Radilo se redom o prijavama za remećenje javnog reda i mira i to nakon što bi susjedi iz cijele zgrade zvali policiju. Kako kažu uznemireni stanari, njihov susjed s prvog kata je tijekom noći često znao vikati, lupati i puštati glasno glazbu te oni ne bi mogli izdržati buku.

Nakon prometne htio pregaziti ženu

Nakon manje prometne nesreće s materijalnom štetom u svibnju je vozač u Splitu u jednom trenutku autom krenuo na ženu u čiji se auto prethodno zabio. "Na videu se lijepo vidi kako pokušava automobilom nasrnuti na nju. Nakon nekog vremena on je jednostavno ostavio automobil na kolniku i napustio mjesto događaja sa suvozačicom, ali se kasnije vratio, i to dosta nakon što je policija stigla", ispričao je svjedok.

Pucnjava u centru Splita

Početkom svibnja se pucalo u centru Splita. Netko je ispred lokala na Carrarinoj poljani u Splitu iz vatrenog oružja ispalio hitac u zrak. Splitska policija kratko je priopćila da nema ozlijeđenih i da su privedene dvije osobe koje se povezuje s pucnjavom.

U centru Splita pretučen Amerikanac

Istog su se mjeseca u Hrvojevoj ulici u centru Splita fizički sukobili za sada nepoznati muškarac i 64-godišnji državljanin SAD-a kojem je pružena liječnička pomoć. U bolnici mu je utvrđena teška tjelesna ozljeda i zadržan je na liječenju.

Zapaljen automobil kriminalističkog inspektora

Iznimno spominjemo i jedno zapaljenje automobila s kraja travnja jer se radilo u automobilu kriminalističkog inspektora splitske policije. Očevid je pokazao da je uzrok požara otvoreni plamen ili žar, odnosno da se radi o namjernom zapaljenju. Vozilo je planulo oko 1 sat na parkingu u Dubrovačkoj ulici i potpuno je uništeno u požaru.

Sukobila se dva muškarca, jedan pucao pa propucao šank

U travnju je u Splitu došlo i do sukoba ispred lokala u Solinskoj ulici. Policajci su dolaskom na mjesto sukoba utvrdili da je ozlijeđen 42-godišnjak te da je iz pištolja propucan šank u lokalu.

Pucnjava u centru Splita, propucana zgrada

Početkom travnja se dogodila još jedna pucnjava u Splitu. U centru grada, u Ćiril-Metodovoj ulici, muškarac je pucao i propucao zgradu. Policijski službenici su upućeni na mjesto događaja gdje su zatekli 22-godišnjakinju i 42-godišnjaka, koji je tom prilikom u ruci držao pištolj, dok je na fasadi zgrade utvrđeno oštećenje nastalo vatrenim oružjem.

Zabila mu nož u trbuh nakon što ju je prebio

Krajem ožujka je 29-godišnja Viktorija K. pred sedmogodišnjim djetetom izbola 62-godišnjeg V.B.-a nakon što ju je on prebio. Dijete je vidjelo cijeli događaj i istrčalo je van vičući susjedima da mu pomognu majci. Nakon uhićenja Viktorije K. na Hitnoj pomoći je utvrđeno da ima kontuzije i oderotinu na ruci. Postojale su naznake da je Viktorija K. toga dana konzumirala heroin, a otprije se liječila tijekom tri godine boravka u komuni. V.B. je otprije osuđivan zbog preprodaje droge, a i sam je konzument.

Tog dana došlo je do burne svađe, a sumnja se i fizičkog napada na nju od strane V.B.-a koji je nakon toga zaključao partnericu u sobu. Kada je nakon nekoliko sati došao po nju i otvorio vrata, prema jednoj verziji, ponovno ju je htio udariti te se ona branila zamahnuvši preklopnim nožićem prema njemu. Zadala mu je ranu u trbuh te je on zadržan na liječenju u bolnici i nije u opasnosti po život. Sve je gledalo njeno dijete, što je dovoljan element za prijavu protiv V.B.-a za kazneno djelo na štetu maloljetnika uz prijavu za obiteljsko nasilje zbog napada na Viktoriju. Nož je njegovo vlasništvo.

Napad na srpske vaterpoliste na rivi

U veljači su na splitskoj rivi napadnuti srpski vaterpolisti. Po rivi su ih naganjali napadači naoružani šipkama.

Napadači su nasrnuli na vaterpoliste Crvene zvezde kada su uočili strana klupska obilježja na odjeći. Jedan je srpski vaterpolist morao skočiti u more kako bi se spasio. Zbog napada su uhićena četiri torcidaša.